**Бидің тілі – дене, журналистің тілі – сөз**

**Жумахан Мадина Еділқызы**  
*«Ғали Орманов атындағы орта мектебі» КММ, 11-сынып оқушысы*

Адам өз жан дүниесін, сезімін, өмірге деген көзқарасын әртүрлі жолмен білдіре алады. Біреу – сөзбен, біреу – әуенмен, енді біреу – үнсіз биімен. Мен үшін өзімді танудың, ішкі әлемімді жеткізудің ең алғашқы жолы — би болды. Ал уақыт өте келе мен бұл әлемді сөз арқылы да жеткізгім келді. Сөйтіп, журналистика мені өзіне тартты. Сырттай екеуі екі түрлі сала көрінгенімен, шын мәнінде оларды шығармашылық, еркіндік және эмоция арқылы жеткізу қабілеті біріктіреді.

Бала кезімнен би үйірмесіне қатыстым. Әсіресе қазақтың ұлттық билері мен үшін үлкен тәрбие мектебі болды. Онда тарих бар, дәстүр бар, рух бар. Әр қимыл — бабалар үнін жеткізгендей. Сахнада билегенде мен тек қимылдап қоймаймын, ішкі жанымды, күйімді, көңіл-күйімді сезіндіремін. Бұл – сөзсіз тіл. Бұл – дененің сөйлеуі.

Уақыт өте келе мен байқадым: бидің маған берген ең үлкен құндылығы — эмоцияны түсініп, жеткізу қабілеті. Ал бұл қасиет – болашақ журналист үшін ауадай қажет. Журналист — тек ақпарат таратушы емес, ол — ой қозғаушы, қоғаммен үндесуші, адам жанына үңілуші. Ол өз ойын сөзбен жеткізеді, ал биші — қимылмен. Бірақ екеуінің де мақсаты бір: жүрекке жол табу.

Журналистика да — өнер. Ол да дайындықты, жауапкершілікті, талғамды қажет етеді. Мысалы, жақсы мақала жазу үшін оқиғаны зерттеу, оны сезіну, адам тағдырын түсіну керек. Дәл осы секілді, сахнада би қою үшін де, әр әуеннің мағынасын жүрекпен сезініп, оны көрерменге жеткізу қажет. Екеуі де — шындықты өз тәсілімен көрсететін өнердің түрі.

Журналистика мен биді байланыстыратын тағы бір ортақ тұс — уақытпен үндесу. Мысалы, бүгінгі таңда әлеуметтік тақырыптағы билер көбейіп келеді: зорлық-зомбылық, экология, еркіндік туралы би қойылымдары. Бұл — бидің де қоғамдық ой айтуға қабілетті екенін көрсетеді. Ал журналистика болса, бұл мәселелерді сөзбен көтереді, дабыл қағады, пікір қалыптастырады.

Мен болашақта журналист болғым келеді. Өйткені мен көрген, мен сезген, мен түсінген шындықты басқаларға жеткізгім келеді. Бұл жолда маған би өнері үлкен көмек болды. Ол маған ынта, тәртіп, сахна тілі, эмоцияны жеткізу, сенімділік сияқты қасиеттер берді. Бұл — нағыз шығармашыл журналистке қажет қабілеттер.

Бидің тілі – дене, журналистің тілі – сөз. Бірақ жүректен шыққан әрбір сөз де, әрбір қимыл да — шындықты жеткізудің тәсілі. Мен үшін бұл екі өнер бір-бірін толықтырады. Егер журналистика — ақыл мен ойдың дауысы болса, би — жан мен сезімнің үні. Екеуінің тоғысында — менің шығармашылық жолым жатыр.